Ганлин бүрээ. Бүтээлч нь тодорхойгүй. Огноо нь ХIХ зууны сүүл, ХХ зууны эхэн хэмжээ нь урт-44 см, өргөн-7,5 см. Материал нь яс, гууль, төмөр, утасаас бүрдэнэ.Шашин номын хуралд хэнгэрэг, цан, үхэр бүрээний хамт үлээж, орчлон ертөнцийн мөнх бус, үхэл хагацал ирэхийг дурдан сануулах, 18 настай эмэгтэй хүний дунд чөмөгний ясаар хийдэг нэг зүйлийн хөгжмийн зэмсгийг ганлин бүрээ хэмээн нэрлэдэг. Ганлин бүрээ нь буддын шашны ёслол, зан үйлтэй холбогдож Төвдөөс орж иржээ.Энэхүү ганлин бүрээг 18 настай эмэгтэй хүний дунд чөмөгний ясыг полиосоор тоноглон, мөнгөөр бүрж хийсэн. Очир, арилд, зэндмэнэ, хорол, дэгүг зэрэг хээ чимэглэлтэй. Ганлин бүрээний дунд хэсгийг хар бор өнгийн утсаар ороосон. Ар хэсэгт гогцоо бүхий гархитай. Бүрээний ирмэг, утсаар ороосон дунд хэсгийн 2 талаар хамар угалз хээг гуулиар хийсэн. Уг бүрээний салаа булцуун дээр ажнай морины хамрын нүхийг дуурайлган хоёр нүх гарган урласан байх бөгөөд үлээхэд түүгээр сайн морины янцгаах мэт дуун гарч тэрхүү мориор Сухавадийн оронд очих, хүн зоны хойтын буюу энэ насны үйлийн үрийг номхотгон дарах учиртай хэмээн үздэг байна.